Document ID: 32010R0822

REGULAMENTUL (UE) NR. 822/2010 AL COMISIEI
din 17 septembrie 2010
de modificare a Regulamentului (CE) nr. 198/2006 de aplicare a Regulamentului (CE) nr. 1552/2005 al Parlamentului European și al Consiliului privind statisticile referitoare la formarea profesională în întreprinderi, cu privire la datele care trebuie colectate și la cerințele privind eșantionarea, precizia și calitatea
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1552/2005 al Parlamentului European și al Consiliului din 7 septembrie 2005 privind statisticile referitoare la formarea profesională în întreprinderi (1), în special articolul 7 alineatul (3), articolul 8 alineatul (2) și articolul 9 alineatul (4),
întrucât:
(1)
Regulamentul (CE) nr. 1552/2005 stabilește un cadru comun pentru producerea de statistici europene referitoare la formarea profesională în întreprinderi.
(2)
Regulamentul (CE) nr. 198/2006 al Comisiei din 3 februarie 2006 de aplicare a Regulamentului (CE) nr. 1552/2005 al Parlamentului European și al Consiliului privind statisticile referitoare la formarea profesională în întreprinderi (2) definește datele specifice care trebuie colectate cu privire la întreprinderile care oferă și la cele care nu oferă formare profesională, la diversele tipuri de formare profesională, la cerințele privind precizia și eșantionarea, la cerințele privind calitatea datelor de colectat și la structura rapoartelor privind calitatea.
(3)
Ca urmare a intrării în vigoare a Regulamentului (CE) nr. 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire (3), ar trebui adoptate categorii detaliate în funcție de NACE Rev.2 și de clasele de mărimi în care rezultatele pot fi defalcate.
(4)
Comisia ar trebui să definească datele specifice care trebuie colectate cu privire la întreprinderile care oferă și la cele care nu oferă activități de formare profesională, precum și la diferitele tipuri de formare profesională.
(5)
Ar trebui adoptate măsuri de punere în aplicare a cerințelor privind calitatea datelor care trebuie colectate și transmise pentru statisticile europene referitoare la formarea profesională în întreprinderi, structura rapoartelor privind calitatea, precum și orice măsuri necesare evaluării sau îmbunătățirii calității datelor.
(6)
Regulamentul (CE) nr. 452/2008 al Parlamentului European și al Consiliului din 23 aprilie 2008 privind producerea și dezvoltarea de statistici în materie de educație și învățare continuă (4) definește un nou instrument statistic pentru participarea adulților în procesul de învățare de-a lungul vieții.
(7)
Ținând cont de informațiile care vor fi puse la dispoziție ca urmare a Regulamentului (CE) nr. 452/2008, precum și de necesitatea îmbunătățirii calității rezultatelor privind formarea profesională oferită de întreprinderi și diminuării sarcinilor privind statisticile care revin întreprinderilor, este adecvat să se modifice schema de codificare, precum și cerințele privind eșantionarea, precizia și calitatea.
(8)
Prin urmare, Regulamentul (CE) nr. 198/2006 ar trebui modificat în consecință.
(9)
Măsurile prevăzute în prezentul regulament sunt conforme cu avizul Comitetului Sistemului Statistic European,
ADOPTĂ PREZENTUL REGULAMENT:
Articolul 1
Anexele I, II, III și V la Regulamentul (CE) nr. 198/2006 se înlocuiesc cu textul din anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 septembrie 2010.

Labels: 12
4
9
19